חוות הלימוד

חוות הלימוד היא משק חקלאי-חינוכי שהקימה רחל ינאית בן-צבי בירושלים. המשק התקיים בשנות ה-20 בשכונת רחביה ואז במשך שני עשורים באזור ארמון הנציב. לאחר מלחמת העצמאות שימש השטח כמאחז צה"ל וכתחנת ניסיונות חקלאית של האוניברסיטה העברית. בשנת 1919 הקימה רחל ינאית בן-צבי על מגרש ביתה בשכונת רחביה משתלת צמחים שכונתה "משק הפועלות". במשתלה זו ביקשה רחל להכשיר חלוצות במלאכת החקלאות, והן התמחו בנטיעת עצים וגידול פרחים. עצי אורן שגודלו במשתלה ניטעו לימים במורדות שער הגיא על ידי הקרן הקיימת לישראל, ואילו הפרחים נמכרו לעוברי אורח בשכונת רחביה עצמה. על החווה כתבה בזיכרונותיה: "ברצוננו להכשיר את הבנות, בעודן בגיל צעיר, לעבודת האדמה; להקנות להן השכלה כללית וחקלאית; לפתח בהן את העצמאות על ידי הכנסתן בעול העבודה ואחריותה; ולחנך אותן חינוך חברתי, על ידי חיי עבודה משותפים." הפעילות עוררה התנגדות הולכת וגוברת מצד יושבי השכונה השקטה, והפגנות סוערות של חרדים, שזעמו על כי מכירת הפרחים נמשכת גם לאחר כניסת השבת. ההתנגדות של אנשי רחביה ומצוקת המקום הביאו ב-1928 להעתקתו של "משק הפועלות" לאזור ארמון הנציב, מזרחית לשכונת תלפיות. השטח בגודל של 50 דונם נרכש על ידי קק"ל. הבחירה במקום זה נבעה מאיכות הקרקע וממרחב השטח הריק, וכן מפני שרחל שיערה כי עקב בניית 'ארמון הנציב' בקרבת מקום, תוכל אף היא ליהנות מאספקת מים ישירה. בשנת 1929, בפרעות תרפ"ט המשק חרב, אך חזר לפעול כמה חודשים וב-1933 הפך לחוות לימוד לנערות. בחווה למדו בשנים הראשונות כ-30–40 בנות בגילאי 15–17 לתקופת לימודים של שנתיים. החווה כללה גן עצי פרי ומשתלה, כרם על שטח של 4 דונם, גן ירק, לולים ומכוורת. בשנת 1934 נעשה ניסיון לרכוש שטח של 17 דונם בעמק בצמוד לחווה, אולם הוא נרכש לבסוף בידי סוחרי קרקעות יהודים שבקשו לשווקו למגרשים למגורים. המבנה הראשון תוכנן על ידי האדריכל ריכרד קאופמן ואוכלס בשנת 1931. המבנה השני תוכנן על ידי האדריכל ליאופולד קרקואר והושלם בשנת 1936. בשנת 1939 עלה מספר התלמידות ל-80. במהלך המרד הערבי הגדול הוקמו במקום עמדות בטון, סליק והצבו כוחות משמר ונוספו שיעורי הגנה עצמית וגדנ"ע. ב-1943 נקלטה בחווה קבוצה מילדי טהרן, וב-1945 נקלטו בני נוער ניצולי השואה. במהלך ההפוגה הראשונה במלחמת העצמאות, הוסכם על הכללת חוות הלימוד בשטח מפורז בחסות הצלב האדום. בלילה שבין 16–17 באוגוסט 1948, במהלך ההפוגה השנייה, נערך על שלוחת ההר שממזרח לחווה קרב דמים, בו ניסו לוחמי גדוד "בית חורון" של חטיבת עציוני לכבוש את ההר שבמרכזו "ארמון הנציב". הקרב נכשל ובבוקר, לאור יום, נסוגו הלוחמים לחוות הלימוד. רחל ינאית, שהייתה במקום, קיבלה את פני הפצועים והחיילים התשושים והגישה להם מזון ושתייה. טענת ישראל הייתה שהכוחות הוכנסו למקום לאור התקדמות כחות ערביים והצורך לפנות ממנו את התלמידות. מצרים הציבה אולטימטום לפינוי כוחות הצבא מהחווה, אך ישראל לא נענתה לה ודרשה פינוי משולב של כל הכוחות מהמובלעת. בתגובה הפגיזו המצרים את החווה. מטה האו"ם קבע שישראל היא זאת שהפרה את ההפוגה. ב-4 בספטמבר 1948 פונו כל הכוחות מהמובלעת על פי הסכמות שהושגו בחסות האו"ם. שבוע לאחר מכן שוב הופגזה חוות הלימוד. בתחילת אוקטובר 1948 הועבר השטח מאחריות הצלב האדום לאחריות האו"ם. חוות הלימוד לנערות עברה באוקטובר 1948 לפנימיית "כרמית" הסמוכה לשכונת עין כרם, שם פועל בימינו בית הספר הקהילתי סביבתי עין כרם. במהלך שיחות שביתת הנשק ברודוס נקבע שהמקום יהיה שטח הפקר עד השגת הסכמה אחרת. ישראל ביקשה לחלק את השטח ולחזור לחווה, אך הערבים התנגדו לכך. ב-7 ביוני 1949 נכנסו כוחות צה"ל לחווה וישראל הכריזה על סיפוח החווה לישראל. לאחר שבוע הוסכם שכל הכוחות יוצאו מהשטח המפורז. עם זאת, אזרחים ישראליים הורשו לשהות בשטח ואליהם נלוו חיילים במסווה של שוטרים, שכן אסור היה לאנשי צבא לשהות בתחומי השטח המפורז. המקום שופץ והוכשר לקליטה מחדש של תלמידות ובאוקטובר שבו למקום כ-50 נערים ונערות, בעיקר עולים מטורקיה, במקביל להמשך פעילות החווה בעין כרם. שטח החווה גדל מ-70 דונם ל-700 דונם והוא השתמש במים מושבים להשקיה. הירדנים התלוננו מפעם לפעם על הפעילות בחווה טענו שמדובר בפעילות צבאית. במרץ 1950 נהרגו שבעה נערים ו-11 נפצעו בהתפוצצות מוקש ישראלי בחוות הלימוד. במאי 1950 דווח על יריות לעבר החווה. במרץ 1951 נתגלע סכסוך קרקעות בין החווה לבין קיבוץ רמת רחל. ב-1954 הועבר השטח לידי האוניברסיטה העברית שפתחה במקום תחנת ניסיונות חקלאית, שפעלה עד שנת 1967. בשנת 1957 עבדו בשטח החווה עובדים של הקרן הקיימת שהכינו את המקום לנטיעות. בין השאר, נעשו במקום ניסיונות בצמחי מרפא, ירקות וסוגים של עלי טבק. בשנת 1961 גודלו במקום, באופן נסיוני, חורפנים, במטרה לבדוק האם הם יסתגלו למזג האוויר החם יחסית בישראל. לאחר מלחמת ששת הימים נסגרה התחנה. כיום עדיין נראים בשטח המבנים הישנים של 'משק הפועלות', וישנם עוד כמה שטחים חקלאיים המעובדים בידי בני חניכי פנימיית "עין כרמית", ממשיכת דרכה של פנימיית "כרמית". ב-5 ביוני 1967, יום פרוץ מלחמת ששת הימים, לאחר שכוחות הלגיון הירדני נכנסו לארמון הנציב, החלו להפגיז את החווה. בחווה היו אז שני שומרים, אשתו של מנהל החווה ומספר פועלים יומיים. אשתו של מנהל החווה, רחל קאופמן, שלא הצליחה ליצור קשר עם הצבא, חילקה את כלי הנשק שנשמרו במקום לעשרה מהפועלים שהגיעו לעבודה ולימדה אותם איך לירות בהם. היא הורתה להם לעלות לעמדה מבוצרת ולירות ברובים כדי לעשות רושם שהמקום מוגן. בהמשך הגיעו למקום חיילי החטיבה הירושלמית. פגז שנפל ביניהם הרג אחד ופצע שמונה. החל מסוף שנות ה-90 של המאה ה-20 מקדם מינהל מקרקעי ישראל ומשרד התיירות תוכנית להקמת מתחם מלונות בשטח חוות הלימוד ובסמוך לו. על פי התוכנית יהרסו המבנים ההיסטוריים במקום, ויוקמו ארבעה בתי מלון בהם 1,400 חדרים, בבניינים בגובה של 5–12 קומות, עם חזית אחידה באורך 350 מטר ומגדל עורפי בגובה 24 קומות. הוועדה המחוזית לתכנון ובנייה אישרה את התוכנית בפברואר 2002. בית המשפט המחוזי בירושלים, אישר לחברה להגנת הטבע והמועצה לשימור אתרים לערער למועצה הארצית לתכנון ובנייה על אישור התוכנית. בספטמבר 2005 המועצה הארצית ביקשה לערוך תיקונים בתוכנית ואחר כך היא הוקפאה. בשנת 2013 שוב החל ניסיון לשיווק המתחם לבניית מלונות. ב-2022 הכינה רשות מקרקעי ישראל תיק תיעוד למבנה, לקראת שימור עתידי אפשרי. רחל ינאית בן-צבי, עם הילדים בחזית - חוות הלימוד בירושלים 1928 - 1948, הוצאת מסדה, 1975 מדיה וקבצים בנושא חוות הלימוד בוויקישיתוף תערוכה חקלאית של חות הלימוד, דבר, 27 באוגוסט 1939 .ראה ספר האורחים המרתק בחוות הלימוד ובתערוכות שם. (תיק הארכיון הציוני פ- 37 /2130) דוד הכהן, ‏מפעל חלוצי ופמיניסטי בסכנת הריסה, באתר גלובס, 13 בדצמבר 1999 חוות הלימוד החקלאית בארמון הנציב, באתר המועצה לשימור אתרי מורשת בישראל האגודה העברית למען ירושלים, מפת ירושלים בהוצאת ראובן מס, 1948 עם סימון האתר 'בית ספר חקלאי לבנות', באתר הספרייה הלאומית, אוסף המפות ע"ש ערן לאור חוות הלימוד החקלאית בירושלים, דבר, 18 בדצמבר 1935 נגע הספסרות מאיים על משק הפועלות בירושלים, דבר, 27 בנובמבר 1934 מי יזכה: מוסד חינוכי לבנות ישראל, דבר, 16 בפברואר 1935 אתר יד בן צבי חות הלמוד לנערות בירושלים מציגה את תוצרתה, דבר, 29 באוגוסט 1939 אלה גואל וניר אורטל, להשיב את נטעיך ורננת חייך, יד יצחק בן צבי צבא ההגנה העביר עמדותיו עד לגדר של ארמון הנציב, על המשמר, 8 ביוני 1949 ארמון הנציב הוחזר לצלב האדום, מעריב, 18 באוגוסט 1948 אוירת ערב מלחמה בירושלים, דבר, 20 באוגוסט 1948 האלוף דיין דחה אולטימטום מצרי, מעריב, 19 באוגוסט 1948 המצרים הפגיזו את תלפיות וחוות הלימודים, המשקיף, 22 באוגוסט 1948 מטה אומ מאשים את ישראל בהפרת ההפוגה, מעריב, 25 באוגוסט 1948 פונה אזור הצלב האדום בירושלים, הצופה, 5 בספטמבר 1948 הערבים הפגיזו את חוות הלימוד, הַבֹּקֶר, 12 בספטמבר 1948 שטח בית הממשלה בירושלים הועבר רשמית מהצלב האדום לאונ"א, הַבֹּקֶר, 7 באוקטובר 1948 חוות הלימוד נפתחת מחדש בעין כרם, מעריב, 19 באוקטובר 1949 החלטת הועדה המעורבת ישראל - עבה"י, דבר, 14 ביוני 1949 הצבאות נסוגו מאזור ארמון הנציב, הצופה, 15 ביוני 1949 חוות הלימוד לנערות, דבר, 10 באוגוסט 1949 50 נערים ונערות, קול העם, 20 באוקטובר 1949 זהירות מוקשים!, חרות, 6 בדצמבר 1949 דיונים ללא תוצאות בוועדה המעורבת הישראלית ירדנית, הצופה, 23 בנובמבר 1949 ועדת או"מ תבדוק תלונות עבה"י על התחפרות צבא ישראל בארמון הממשלה, הַבֹּקֶר, 24 בפברואר 1950 מסתננים ירו על חוות הלימוד ליד ארמון הממשלה בירושלים, הצופה, 26 במאי 1950 סכסוך קרקעות בין רמת רחל וחוות הלימוד בצפון תלפיות, חרות, 1 באפריל 1951 תביעה להחזיר המכללה להר הצופים בטקס פתיחת השנה האקדמאית, הַבֹּקֶר, 9 בדצמבר 1954 המרכז לחקר חקלאות ההר - ב"חוות הלימוד", דבר, 16 בדצמבר 1958 חוות הלימוד בירושלים - המרכז לחקר החקלאות בהר, דבר, 2 באוגוסט 1960 חוות הלימוד, על המשמר, 6 בספטמבר 1957 תנאי הבצורת עלולים לפגוע ביבול הטבק, חרות, 8 בינואר 1963 מנחם תלמי, החורפן בא לקיץ הישראלי, מעריב, 23 ביוני 1961 מנחם תלמי, מקודות בקו הירוק, מעריב, 22 בספטמבר 1968 אביבה קרול, ‏סי.בי.סי הצרפתית ורשת מלונות וסטין מארה"ב מתכננות להקים מלון בירושלים, באתר גלובס, 5 בפברואר 1997 דוד הכהן, ‏מפעל חלוצי ופמיניסטי בסכנת הריסה, באתר גלובס, 13 בדצמבר 1999 גל ניסים, ‏תוכנית מלונות הרכס בארמון הנציב תידון בארצית, באתר גלובס, 8 ביוני 2003 אליסה אודנהיימר, בית המשפט אישר לחברה להגנת הטבע לערער על פרויקט רכס ארמון הנציב, באתר הארץ, 18 בדצמבר 2002 אורית בר-גיל, ‏עדיין לא בונים בארמון הנציב: תוכנית "מתחם הרכס" לתיקונים, באתר גלובס, 8 בספטמבר 2005 שלומית צור, ‏"1,350 חדרי מלון בבת אחת ובטווח מיידי", באתר גלובס, 30 ביוני 2013 יעל פרידסון, מאה שנה לאחר הקמתה, מתחם מלונות ענק יעלים את חוות העלמות בירושלים, באתר הארץ, 5 ביוני 2023